Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 420/13/8808	Rožňava, 2.9.2013
EEČ : 2-67-199-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 20.02.2013 v čase okolo 16.40 h v obci XXXXX, okres XXXXX, časť XXXXX, v rodinnom dome č. 55, fyzicky napadol poškodeného XXXXX takým spôsobom, že ho najmenej 1-krát udrel päsťou do oblasti nosa, čím mu spôsobil zlomeninu nosových kostí, okoloočnicový krvný výron obojstranne a pomliaždenie perí, s dobou liečenia v trvaní do 3 týždňov, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ v XXXXX sp. zn. ORP-307/ŠT-RV-2013 zo dňa 22.04.2013, bolo začaté trestné stíhanie a uznesením toho istého orgánu, zo dňa 20.05.2013, bolo vznesené obvinenie ml. XXXXX za prečin ublíženia na zdraví podľa § 156 ods. 1 Tr. zák., v podstate na tom skutkovom základe, ako je uvedené vo výrokovej časti tohto uznesenia. 
Obvinený XXXXX sa k spáchaniu skutku, za ktorý je stíhaný, v celom rozsahu priznal. Vyhlásil, že spáchal skutok, za ktorý je stíhaný.  Na svoju obhajobu uviedol, že došlo k vzájomnej hádke medzi poškodeným XXXXX a XXXXX, jeho otcom XXXXX a XXXXX, ktorí boli pod vplyvom alkoholických nápojov,  a vzájomne sa fyzicky napádali. Keď poškodený vstával z podlahy, tak ho päsťou udrel do oblasti tváre, pričom mu zlomil nos. Svoje konanie oľutoval. Vyjadril súhlas s podmienečným zastavením trestného stíhania. 
Svedok - poškodený XXXXX uviedol, že bol pod vplyvom alkoholu, došlo k hádke medzi ním, XXXXX, XXXXX a XXXXX. Tí ho napádali. Podľa neho obvinený mu dal len facku. Potom zistil, že má zlomený nos. Išiel na ošetrenie, ale potom už na žiadnu kontrolu nebol. Nebola mu spôsobená žiadna škoda, ktorú by si chcel dať uhradiť. 
		Z výpovedí XXXXX, XXXXX, ako z konfrontácií medzi obvineným, poškodeným a svedkami, lekárskych správ, ako aj z ďalších dôkazov vo vyšetrovacom spise, vyplývajú už uvedené skutočnosti. 
		Obvinený XXXXX je z miesta bydliska všeobecne  hodnotený. V registri trestov nemá záznam. Úradom práce, sociálnych vecí a rodiny v Rožňave je charakterizovaný priemerne. 
		Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,b)nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu ac)vzhľadom na osobu obvineného, s prihliadnutím na jeho doterajší život a na okolnosti prípadu možno takého rozhodnutie považovať za dostačujúce.Obvinený XXXXX spáchal prečin ublíženia na zdraví podľa § 156 ods. 1 Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal. Vyhlásil, že spáchal skutok, za ktorý je stíhaný. Svoje konanie oľutoval a súčasne vyjadril súhlas s prípadným podmienečným zastavením trestného stíhania proti svojej osobe. Poškodený si náhradu škody neuplatnil. 
Vzhľadom na vyššie uvedené bolo dôvodné postupovať podľa § 216 ods. 1, ods. 2 Tr. por., t. j. podmienečne zastaviť trestné stíhanie proti obvinenému ml. XXXXX, a určená mu bola skúšobná doba v trvaní 12 (dvanásť) mesiacov, čo s prihliadnutím na jeho doterajší život a okolnosti prípadu, je dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Hvasta
prokurátor